kardosdrur/scandi-wiki huggingface dataset:
Carl Radle

Carl Dean Radle (18. juni 1942 i Tulsa, Oklahoma – 30. maj 1980) var en amerikansk musiker, mest kendt for at spille el-bas i Derek and the Dominoes og på en række udgivelser med Eric Clapton. Radle fungerede som session-musiker i 1960'erne og 1970'erne.

I sin barndom blev Radle undervist i klarinet og klaver. I sin gymnasietid blev fik han interesse for rock'n'roll, begyndte at spille guitar og spillede sammen med andre unge Tulsa musikere, bl.a. Leon Russell og J.J. Cale. Leon Russel flyttede i starten af 1960'erne til Californien, og Radle fulgte snart efter. Radle spillede i klubber og som session-musiker, bl.a. for Skip & Flip. Radle havde imidlertid svært ved at tjene til livets ophold ved at spille, så i 1964 returnerede han til Tulsa, meldte sig til Air National Guard og var det følgende år stationeret i Texas.

Efter endt tjeneste fik Russel endnu engang Radle til at flytte til Californien, denne gang for at spille el-bas i Gary Lewis & the Playboys. Radle turnerede op optrådte i TV-shows med dette band frem til 1967, hvor Lewis blev indkaldt til militærtjeneste og gruppen opløst. Radle forblev i Californien som session-musiker, og spillede i de følgende år bl.a. med Dobie Gray, John Lee Hooker og The Colours.

I 1969 introducerede Leon Russel Radle for Delaney and Bonnie Bramlett, og Radle blev medlem Delaney & Bonnie. Gruppen lavede flere album og turnerede bl.a. som opvarmning for Blind Faith. Radle lærte her Eric Clapton at kende, og han spillede sammen med Jim Gordon og Bobby Whitlock (også fra Delaney & Bonnie) på Claptons første soloalbum, Eric Clapton. I starten af 1970 forlod flere medlemmer af Delaney & Bonnie gruppen for at spille for Joe Cockers Mad Dogs and Englishmen.

I foråret 1970 genforenedes Radle med Clapton, Whitlock og Gordon, og de fire dannede gruppen Derek and the Dominoes.
Gruppen indspillede det klassiske album Layla and Other Assorted Love Songs og turnerede i Europa og USA. i foråret 1971 gik gruppen i opløsning under optagelserne af gruppens andet album. Alle gruppens medlemmer havde på dette tidspunkt udviklet et massivt alkohol- og stofmisbrug, og Clapton trak sig af samme grund tilbage.

I de følgende år arbejde Radle som session-musiker for bl.a. Art Garfunkel, John Lee Hooker, Rita Coolidge, Leon Russell, Bobby Whitlock, Donovan og Freddie King. I april 1974 begyndte Clapton at spille igen, og Radle udgjorde sammen med George Terry, Jamie Oldaker, Dick Sims, og Yvonne Elliman stammen i hans nye band. Gruppen indspillede 461 Ocean Boulevard, og i de følgende fem år arbejdede Radle med Clapton og var med på en række væsentlige albums, bl.a. Slowhand.

Radles misbrug fortsatte, og hans helbred blev efterhånden dårligere. i 1978 opløste Clapton sin faste gruppe, og Radle arbejde en tid med Peter Frampton, men vendte pga. helbredsproblemer hjem til Tulsa.

Radle døde 30. maj 1980, i en alder af 37 år som følge af problemer med nyrerne.

Eksterne henvisninger 
 CarlRadle.com website 
 

Bassister fra USA
Kinas kommunistiske parti

Kinas Kommunistiske Parti (simplificeret kinesisk: 中国共产党, traditionel kinesisk: 中國共産黨, pinyin: Zhōngguó gòngchǎndǎng) er det styrende politiske parti i etpartistaten Folkerepublikken Kina. 

23. Juli 2021 fylder Kommunist partiet 100 år. 

Partiet blev stiftet i Shanghai 1. juli 1921 i efterdønningerne af 4. maj-bevægelsen. Den kinesiske intelligentsia debatterede, gennem bøger og journaler, Europas socialistiske ideer, herunder bolshevismen.  Det var en kontakt mellem Komintern og Li Dazhao i maj 1920 som førte til partiets stiftelse, og samtidige indlemmelse i det internationale netværk af kommunistiske partier (Komintern). Partiet blev kortvarigt allieret med Kuomintang (Guomindang), under Sun Yat-sen, afbrudt efter Shanghai-massakren i 1927. Herefter var landet i borgerkrig indtil 1. oktober 1949, da Mao Zedong erklærede grundlæggelsen af Folkerepublikken Kina.

Fra 1960'erne og frem til Mao Tse-Tungs død var KKP en væsentlig inspirationskilde for den internationale kommunisme. Partiet udviklede en politik og et sæt idéer, kendt som maoisme, der i 1960'erne og 1970'erne repræsenterede en gren af kommunismen, der var i opposition til Sovjetunionens kommunisme. Efter Maos død i 1976 og Deng Xiaopings magtovertagelse bevægede partiet sig i retning af "kommunisme med kinesiske kendetegn" (også omtalt som "socialisme med kinesiske særpræg"), der forandrede den kinesiske ideologi i retning af en mere åben markedsøkonomi. Ingen ledere af Kina har siden Mao haft den samme grad af personkult omkring sig, og den politiske linje for Kinas kommunistiske parti er en forhandlet position, hvor en stor venstrefløj betragter store dele af den førte politik som kapitalistisk. 

I dag søger mange kinesere med videregående uddannelser optagelse i KKP. Mange mener, at dette hænger sammen med økonomiske fordele forbundet med medlemskabet. Også Jiang Zemins åbning af partiet for virksomhedsledere har medvirket til at ændre partiets sammensætning.

KKP støtter fortsat en etpartistat, men mange observatører finder, at partiet kun i begrænset omfang kan betegnes som et marxistisk parti. Mange mener, at partiet i stigende grad legitimerer sit eget lederskab med nationalisme frem for med marxisme. Især bevægelserne for taiwanesisk selvstændighed og tibetansk selvstændighed har været kritiske, ligesom forholdet til Japan ved flere lejligheder er blevet presset af den kinesiske nationalisme.

Med mere end 80 millioner medlemmer anses partiet for det største parti i verden. Partiet har sit hovedkvarter i Zhongnanhai i Beijing, hvor også regeringen har sæde. Partiets højeste myndighed mellem folkekongresserne er centralkomitéen, politbureauet og politbureauets stående udvalg.

Noter

Litteratur

Se også 

Kinas kommunistiske partis historie
Kinesiske borgerkrig

Politiske partier i Kina
Kommunistiske partier
Shabana Rehman

Shabana Rehman (født 14. juli 1976 i Karachi, Pakistan, død 29. december 2022) var norsk-pakistansk standupkomiker og samfundsdebattør. Hun var aktiv på flere arenaer også som foredragsholder og var optaget af at bryde tabuer og skabe mere åbenhed.

Baggrund 
Rehman blev født i Pakistan og kom til Norge i 1977 som et-årig.
Hendes far fandt arbejde som kok i en restaurant, og hun voksede op i Oslo-forstaden Holmlia, hvor hendes konservative forældre tog hende til moskeen.

Virke 
Rehman debuterede som standupkomiker i 1999.
Hun anvendte sin baggrund til satire, der gjorde grin med religion og nationalisme.

Rehman fik flere gange omtale med provokerende stunts og happenings.
I 2000 blev hun afbilledet nøgen på forsiden af Dagbladet med en bodypainting af det norske flag.
Både norske ekstremister og muslimske ekstremister protesterede.
I april 2004 fik hun omtale på grund af det såkaldte mullaløft, da hun under en tv-optagelse løftede Mullah Krekar, grundlæggeren af den kurdiske militante gruppe Ansar al-Islam.
Krekar blev rasende og klagede til politiet.
Under et arrangement til introduktionen af filmen Import Eksport tungekyssede Rehman Norges kvindelige kulturminister Valgerd Svarstad.
Rehman tog derefter bukserne ned og viste enden til tilskuerene.
Senere blev der skudt 18 skud mod familiens restaurant.

En nystiftet dansk kvindegruppe, Kvinder for frihed, havde inviteret Rehman til at optræde ved et arrangement på Betty Nansen Teatret i København.
I marts 2006 afviste Betty Nansen Teatrets teaterdirektør Henrik Hartmann Rehman med begrundelsen "at teatret ikke følte, at Shabana Rehman ville sælge billetter nok, samt at hun ville være for provokerende for det store indvandrer-publikum, teatret har." Kvindegruppens formand Vibeke Manniche mente, at teatret "tør simpelthen ikke at lade hende optræde", mens Rehman mente der var tale om censur.

Flere af Rehmans klummer har været bragt i dagbladet Information.
Der kritiserede hun blandt andet i stærke vendinger Asmaa Abdol-Hamid fra Enhedslisten,
beskrevet tegnefilmen Sita Sings the Blues der har medført dødstrusler mod tegneren Nina Paley,
og kommenteret på manden bag terrorangrebene i Norge 22. juli 2011.

Rehman havde sit eget radioprogram Svart-hvitt på P4 Radio Hele Norge. Programmerne er tilgængelige fra iTunes.

Personlig 
Rehman var tidligere gift med komikeren Dagfinn Nordbø.
Hun blev i 2008 gift med NRK-programlederen Martin Garder.
Dokumentarfilmen Shabanas valg, der havde premiere i april 2010 på NRK, skildrer deres forhold.

I april 2022 fortalte hun, at hun havde kræft i bugspytkirtelen, hvilket sidst på året førte til hendes død.

Bibliografi 
 2002 – Nå, artikelsamling
 2004 – Mullaløft, artikelsamling

Priser 
 2001 – Lions' Tulipanpris
 2002 – Fritt Ord-prisen (delt med Aslam Ahsan)
 2006 – Trykkefrihedsselskabets Trykkefrihedspris (delt med Roy W. Brown)

Referencer

Eksterne henvisninger 
 Officielle hjemmeside 
 Shabana Rehman  i Cappelen Forlag
 Shabana Rehman i NRK Forfatter

Personer fra Norge
Primtalsfirlinger

Primtalsfirlinger er et sæt af fire primtal af formen {p, p + 2, p + 6, p + 8}. Dette repræsenterer den tættest mulige gruppering af fire primtal større end 3.

Primtalsfirlinger 
De første primtalsfirlinger er:

{5, 7, 11, 13}, {11, 13, 17, 19}, {101, 103, 107, 109}, {191, 193, 197, 199}, {821, 823, 827, 829}, {1481, 1483, 1487, 1489}, {1871, 1873, 1877, 1879} og {2081, 2083, 2087, 2089}.

Det er ukendt, om der findes uendeligt mange primtalsfirlinger. Den reciprokke sum for primtalsfirlinger er endelig (det følger af, at den reciprokke sum at primtalstvillinger er endelig) og kaldes Bruns konstant for primtalsfirlinger: B4 = 0.87058 83800 ± 0.00000 00005.

Bemærk, at selv om antallet af primtalstvillinger er uendeligt, er dette ikke nødvendigvis et bevis for, at der er uendeligt mange primtalsfirlinger.

For alle primtalsfirlinger bortset fra {5, 7, 11, 13} gælder at center tallet er deleligt med 15, altså er de på formen {15n-4, 15n-2, 15n+2, 15n+4}.

Se også 
 Primtalstvillinger
 Primtalstrillinger

Reference 

Firlinger
Uløste problemer indenfor matematik
Spar

Spar har flere betydninger:
 Spar – en kulør i et kortspil.
 Spar (detailvirksomhed) – en detailhandelskæde, der primært driver supermarkeder.
Klør

Klør har flere betydninger:
 Nutidsform af at klø
 Kulør (kortspil)
 Flertalsformen af klo hos dyr
Afar-regionen

Afar (eller Affar)-regionen er en region i det nordlige Etiopien. Regionen grænser op til Eritrea og Djibouti.

En opgørelse angiver størrelsen af befolkningen i regionen til 1,389 millioner.

Området omkring floden Gona, der ligger i det centrale Afar, har været genstand for palæoantropologiske udgravninger.
I Hadar og Dikika er der fundet fossiler fra Australopithecus afarensis, blandt andet et 3,3 millioner år gammelt fossil fra et barn navngivet Selam, der blev fundet den 10. december 2000 af et hold ledet af Zeresenay Alemseged.

Regionens befolkning tilhører folket Afar.

Vulkanen Erta Ale ligger i regionen.

Noter

Eksterne henvisninger 
 Kort over Afar-regionen.

Etiopiens geografi
Regioner
Congratulations

Congratulations var 50-års jubilæumsshowet for Eurovision Song Contest. Showet fandt sted i Forum, København den 22. oktober 2005. Showet er opkaldt efter Cliff Richards grandprix-sang fra 1968.

Deltagende lande 
Fjorten sange vil konkurrere i Congratulations. I maj 2005 åbnede EBU en afstemning på sin hjemmeside for at vælge ti sange, der ville være med i begivenheden. Vælgerne valgte deres to yndlingssange fra hver af de fem årtier: 1956-1965, 1966-1975, 1976-1985, 1986 1995 og 1996 til 2005. De resterende fire sange ville blive udvalgt af EBUs referencegruppe. Den 16. juni 2005 blev fjorten udvalgte sange annonceret, selv om der ingen indikation blev givet, hvilke var valgt online, og af referencegruppen. Elleve af de fjorten sange var vindere af konkurrencen; kun "Nel blu di pinto di blu", "Congratulations" og "Eres Tú" var ikke. To lande, Storbritannien og Irland, var repræsenteret to gange på listen.

Semifinalen (første runde) 
Alle 32 lande stemte i første runde. De fem sange, der er markeret med orange er kvalificeret til den anden og sidste runde.

Finale (Anden runde) 
Alle 32 lande stemte i anden runde.

Se også 
 Eurovision Song Contest's Greatest Hits - 60 års jubilæumsshow for Eurovision Song Contest

Eksterne henvisninger

Referencer 

Eurovision Song Contest
Musik i 2005
Musik i København
København i 2000-tallet
Grøft

En grøft er et menneskeskabt vandløb, der fungerer som dræn i et område. Ordet findes blandt andet i nederlandsk gracht og plattysk graft, hvor det er beslægtet med at grave. Det vil sige noget der er udgravet. I Nordtyskland findes også begrebet fleet.

De fleste åbne grøfter ses langs veje på landet, hvor de leder regnvandet væk. Andre grøfter lægges mellem marker eller grundarealer i våde områder for at gøre jorden brugbar for landbrug eller byggeri.

Hvis der er mindre våde områder på marker kan man lægge en lukket grøft, ofte blot kaldet et dræn, under marken, således at man stadigvæk kan dyrke arealet uden at spilde kvadratmeter til grøften. De mest simple drængrøfter er lavet ved at man har gravet en rende, fyldt sten i bunden og lagt jord over igen. Dette kaldes ofte en stengrøft. Senere er man begyndt at lægge keramikrør ned, og i dag bruges ofte drænrør af plastic.

Ved mange vejgrøfter har man lavet overkørsler ved at sætte et betonelement på hver side med et hul i bunden, lagt rør imellem og fyldt sten ovenpå. Disse kaldes stenkister.

Se også 
 Dræning
 Grøften

Kulturlandskab
Vådområdetyper
Helle

Helle har flere betydninger:

 Helle (navn) – et kvindenavn
 Helle (mytologi) – I græsk mytologi et barn af Athamas og Nefele
 Helle (bebyggelse) – autoriseret stednavn i Øse Sogn i Helle Kommune. Fra 2007 en del af Varde Kommune
 Helleanlæg – en afgrænsning mellem kørebaner
 Flad klippe eller sten (som i helleristning)
 Et fristed i fangelege, ettagfat m.v.

Ordet er muligvis beslægtet med hellig og betyder i de to sidste tilfælde et sted, hvor man er "fredet".
Afar

Afar (arabisk: عفار) er en folkegruppe på ca. 1,3 millioner mennesker der lever  i Djibouti og i Afar-regionen i Etiopien og  i Eritrea  på Afrikas horn.  Afarfolket kaldes også danakil.

Afarfolket er hovedsageligt  muslimer, enkelte lever som nomader mens andre ernærer sig som bofaste fiskere og handelsmænd. Salt fra Assalsøen, en kratersø i Djibouti, ligger 155 meter under havoverfladen og er Afrikas laveste punkt, har været en vigtig handelsvare for mange fra afarfolket i flere århundreder.  Hovedsproget er afar, men enkelte afarer snakker arabisk i Djibouti og Eritrea.

Kilder og henvisninger 

Folkeslag i Etiopien
Djibouti
Museum Silkeborg

Museum Silkeborg består af afdelingerne Hovedgården i Silkeborg, Blicheregnen i Thorning og Papirmuseet i Silkeborg.

Silkeborgs ældste bygning Silkeborg Hovedgård huser hovedadministrationen, og er blandt andet hjemsted for Tollundmanden, et af oldtidens bedst bevarede moselig. Samlingerne på Hovedgården omhandler udover stenalder, bronzealder og jernalder, også vikingetid, middelalder, Silkeborg Slot, Silkeborg som skovegn, gamle håndværk, en antik glassamling og det berømte "Sorring-lertøj".

Blicheregnen er indrettet i præstegårdens gamle længer over for Thorning Kirke i landsbyen Thorning på den egn hvor digteren Steen Steensen Blicher voksede op. Til Blicheregnen hører også Lokalarkiv Blicheregnen.

Papirmuseet er Danmarks specialmuseum for papir og papirfremstilling. Det har til huse i Silkeborg på den gamle Silkeborg Papirfabrik i de gamle produktionslokaler for håndgjort papir.

Referencer

Eksterne henvisninger 
 Museets hjemmeside
 Museets historie 

Silkeborg, Museum
Bygninger, konstruktioner og anlæg i Silkeborg
Silkeborg, Museum
Silkeborg, Museum
Kultur i Silkeborg
Museer etableret i 1904
Sprogpsykologi

Sprogpsykologi beskæftiger sig med, hvordan mennesker forstår (dvs. opfatter og afkoder) talt og skrevet sprog, hvordan mennesker producerer sprog, og hvordan sprog læres. Det er et tværvidenskabeligt område mellem psykologi og sprogforskning.

Som fag på Københavns Universitet hører det under Det Humanistiske Fakultet oprindelig oprettet under Institut for Nordisk Filologi i 1963, hvor lektor Jesper Hermann har været ankermand siden 1969.

På Københavns Universitet betragter man sprogpsykologi som et særligt område som ikke er det samme som psykolingvistik

Referencer 

Psykologi
Sprogforskning
Helleanlæg

Et helleanlæg er i trafikken et forhøjet areal, der adskiller to vognbaner.

Oftest placeres en helle, hvis et fodgængerfelt krydser en bred vej, så fodgængere kan stå i sikkerhed, hvis de ikke kan nå helt over vejen. Andre steder laves små heller for at beskytte vejskilte mod påkørsel. I få tilfælde laves en helle med et stoppested midt på vejen, hvis bussen ellers har svært ved at svinge til venstre efter at have stoppet ved kantstenen.

I et helleanlæg kan endvidere stå en gul lysende søjle, der er ca. 80 cm høj og med en diamteter på 25-32 cm. Den kaldes en helle eller et hellefyr.

Se også 
 Pullert
 Trafiklys
 Torontoanlæg

Referencer 

Vejens udstyr
Hans Schneekloth

Hans Schneekloth (19. juni 1812 i Mühbrook, Bordesholm Amt i Holsten – 11. december 1882 på Frederiksberg) var en dansk skolemand.

Han var søn af indsidder Claus Schaatbøll og Margarethe f. Ruser. Hjemmet var fattigt, så Schneekloth måtte som dreng ud at vogte. Efter en kort forberedelse hos en landsbylærer var han i 3 år hjælpe- og huslærer på godset Rantzau, inden han kom på Tønder Seminarium, hvorfra han dimitteredes i 1835.

Samme år blev han efter en kort ansættelse i Oldesloe lærer ved Petri drengeskole i København, hvor undervisningen skete på tysk. Siden fik han også timer ved Friis' skole og fra 1846 var han ansat ved Mariboes Realskole. 

I 1854 oprettede Schneekloth en realskole på Vesterbro med cand.theol. F. A. Milo (1820-1884) som medbestyrer. I 1856 flyttede skolen ind i sin egen bygning på Frederiksberg og blev siden som Latin- og Realskolen på Værnedamsvejen et anset navn. Schneekloth, der i 1879 blev titulær professor, døde i 1882, og skolen skiftede i 1883 navn til Schneekloths Latin- og Realskole.

Under påvirkning af de nationale brydninger i 1840'erne gik Schneekloth fra tysk til dansk. Med sin begejstring for skolen og sin pædagogiske indsigt, præget af Pestalozzis tanker, blev Schneekloth en fremtrædende debattør i skoleforhold ved århundredets midte, og han udgav 1850-56 tidsskriftet Skolens Reform sammen med Milo og F. C. Christens. Han ville frigøre skolen fra kirke og stat og i vidt omfang hævde forældrenes ret til at sørge for deres børns undervisning. 

Han var medlem af Frederiksberg Skolekommission 1858-68 og lagde grunden til organisationen af kommunens skolevæsen. 

Han var gift tre gange. I 1837 blev han gift med Eleonora Amalie Charlotte Wenzel, datter af Fr. Karl Wilhelm Wenzel. Hun døde allerede i barselseng 1839, således at Hans Schneekloth som 27-årig var enkemand, boende med svigermor i en lejlighed i Skindergade. I 1841 blev han gift med Marie Emilie Hansen, som døde i 1858. Med hende fik han adskillige børn, hvoraf sønnen Karl Andreas senere blev bestyrer af skolen. I 1860 blev Hans gift med Elisa Marie Nicoline Lind med hvem han fik datteren Gerda Schneekloth (1867-1927), forstander for Vejstrup Pigehjem, den første statsopdragelsesanstalt for piger.

Han er begravet på Frederiksberg Ældre Kirkegård, og en vej på Frederiksberg, H. Schneekloths Vej, er opkaldt efter ham.

Eksterne henvisninger 
 

Skolefolk fra Danmark
Danskere i 1800-tallet
Debattører fra Danmark
Personer fra Holsten
Personer i Dansk Biografisk Leksikon
Titulære professorer fra Danmark
Morgan Freeman

Morgan Porterfield Freeman Jr (født 1. juni 1937) er en amerikansk teater- og filmskuespiller. Freeman er mest kendt for sin medvirken i filmene De nådesløse, En verden udenfor, Se7en, Deep Impact, Bruce Den Almægtige samt rollen som Lucius Fox i Christopher Nolans Batman-trilogi; Batman Begins, The Dark Knight og The Dark Knight Rises. Desuden har hans autoritative stemme ofte været brugt som fortællerstemme i film og på tv.

Opvækst 
Freeman blev født 1. juni 1937 i Memphis, Tennessee, som søn af lærerinde Mamie Edna Revere (1912–2000) og barber Morgan Porterfield Freeman (1915–1961).

Freeman har tre søskende.

Karriere 
Freeman fik sit store gennembrud i en relativ sen alder som chaufføren Hoke i Driving Miss Daisy - en rolle, som han også blev Oscar-nomineret for. Han har været nomineret til en Oscar fem gange og vandt en af disse for sin rolle som Eddie Dupris i Million Dollar Baby.

Privatliv 
Freeman har været gift to gange. Han har tre biologiske børn og to adoptivbørn.

Filmografi 

 Angel Has Fallen (2019)
 Now You See Me 2 (2016)
 London Has Fallen (2016)
 Ted 2 (2015)
 Lucy - Professor Samuel Norman (2014)
 Transcendence - Joseph Tagger (2014)
 The Lego Movie - Vitruvius, stemme (2014)
 Now You See Me (2013)
 Olympus Has Fallen (2013)
 Oblivion (2013)
 The Dark Knight Rises (2012)
 Dolphin Tale  (2011)
 RED (2010)
 Invictus (2009)
 The Code - Thick as Thieves (2009)
 The Dark Knight (2008)
 Wanted (2008)
 The Bucket List (2007)
 Feast of Love (2007)
 Gone Baby Gone (2007)
 Du Almægtige, Evan - Evan Almighty (2007)
 The Contract (2006)
 10 Items or Less (2006)
 Lucky Number Slevin (2006)
 Edison – City of Crime - Edison (2005)
 En ny dag i livet - An Unfinished Life (2005)
 Batman Begins (2005)
 Danny the Dog (2005)
 Million Dollar Baby (2004)
 The Big Bounce (2004)
 Bruce Den Almægtige - Bruce Almighty (2003)
 Dreamcatcher (2003)
 Levity (2003)
 The Sum of All Fears (2002)
 Den skjulte sandhed - High Crimes (2002)
 Edderkoppens spind - Along Came a Spider (2001)
 Nurse Betty (2000)
 Under Suspicion (2000)
 Deep Impact (1998)
 Hard Rain (1998)
 Amistad (1997)
 Samleren - Kiss the Girls (1997)
 Kædereaktion - Chain Reaction (1996)
 Outbreak (1995)
 Se7en (1995)
 En verden udenfor - The Shawshank Redemption (1994)
 De nådesløse – Unforgiven (1992)
 The Power of One (1992)
 Robin Hood - Den Fredløse - Robin Hood: Prince of Thieves (1991)
 Forfængelighedens bål - The Bonfire of the Vanities (1990)
 Ærens mark – Glory (1989)
 Driving Miss Daisy (1989)
 Smukke Johnny - Johnny Handsome (1989)
 Lean on Me (1989)
 Livet tur/retur - Clean and Sober (1988)
 Street Smart (1987)
 Death of a Prophet (TV) (1980)
 The Electric Company (TV-serie) (1971-77)

Ekstern henvisning 

 

Personer fra Memphis
Skuespillere fra Tennessee
Amerikanere i 1900-tallet
Amerikanere i 2000-tallet
Oscar for bedste mandlige birolle
Hollywood Walk of Fame
Paul Dana

Paul Dana (15. april 1975 i St. Louis, Missouri – 26. marts 2006 i Miami, Florida) var en amerikansk sportsjournalist og racerkører i Indy Racing League for team Rahal-Letterman. Under træning til det første løb i 2006-sæsonen på Homestead-Miami Speedway ramte han i sin bil med ca. 280 km/t ind i bagenden af Ed Carpenters bil. Carpenter havde kort forinden selv haft et uheld, hvor han ramte muren, og hans beskadigede bil holdt derfor stille på ovalbanen. Dana blev i helikopter fløjet til Jackson Memorial Hospital, hvor han døde af sine kvæstelser.

Motorsportsfolk fra USA
Journalister fra USA
Omkomne ved motorsport
Personer fra St. Louis